|  |
| --- |
| **Αξιολόγηση Εργαστηρίου- Συνολική αποτίμηση & αναστοχασμός πάνω στην υλοποίηση - Εκδηλώσεις διάχυσης**  Η συνολική αποτίμηση του εργαστηρίου γίνεται μέσα στη σύμβαση της  **«Παρουσίασης Βιβλίων».** Η δραστηριότητα αποκτά επίσημο και τελετουργικό χαρακτήρα, όπου παρουσιάζονται με τη σειρά οι συντελεστές και τα έργα τους . Η επαγγελματική «ομπρέλα» του εκδοτικού οίκου και η σύμβαση μιας επίσημης εορταστικής εκδήλωσης, όπως η παρουσίαση βιβλίου, προσφέρουν στους/στις μαθητές/τριες ένα προστατευμένο χώρο δράσης. Σ’ αυτόν τον φανταστικό χώρο, οι μαθητές/τριες βρίσκονται σε ρόλο είτε ως επαγγελματίες του βιβλίου (αναλόγως με τις αρμοδιότητες που ανέλαβαν στα εργαστήρια) είτε ως κοινό της παρουσίασης. Έτσι, μπορούν να εκφραστούν ελεύθερα και αποστασιοποιημένα από τις προσωπικές σχέσεις στην τάξη. Τους δίνεται η δυνατότητα να υποστηρίξουν το έργο τους, να διατυπώσουν ερωτήσεις, να ασκήσουν και δεχτούν κριτική, μια κριτική που θα απευθύνεται στον ρόλο και το έργο τους, όχι στους ίδιους/στις ίδιες. Αυτό δημιουργεί ένα ασφαλές κλίμα που ευνοεί την ετεροαξιολόγηση και προωθεί την αυτοαξιολόγηση.  Επίσης, στο πλαίσιο μιας τελικής ετεροαξιολόγησης, οι μαθητές/τριες αναρτούν μια σύντομη βιβλιοκριτική στο Padlet του εργαστηρίου, όπου δηλώνουν την προτίμησή τους για το βιβλίο που τους ενθουσίασε περισσότερο και τον λόγο που τους άρεσε.  Για τη διάχυση των αποτελεσμάτων του εργαστηρίου προτείνεται, κατ’ αρχάς, η ολοκλήρωση της αποστολής που ανέλαβαν οι ομάδες στη διάρκεια των εργαστηρίων, δηλαδή ο εμπλουτισμός της σχολικής βιβλιοθήκης με βιβλία σε έντυπη και ηλεκτρονική μορφή.  Δεύτερον, προτείνεται η δημιουργία ιστολογίου, το οποίο θα συμπεριλαμβάνει όλα τα επιμέρους στάδια του παραπάνω εργαστηρίου. Σε αυτό ο/η εκπαιδευτικός θα μπορεί   * να καταχωρήσει κάθε βήμα από τα παραπάνω εργαστήρια, * να αναρτήσει τα βιβλία των μαθητών/μαθητριών σε μορφή pdf με τη χειρόγραφη εικονογράφηση, * να αναρτήσει δημοσίευση με το εργαστήριο δημιουργικής γραφής μέσα από τις φωτογραφικές λήψεις των παγωμένων εικόνων, * να ενσωματώσει τον κώδικα των ψηφιακών βιβλίων, |

|  |
| --- |
| * να αναρτήσει το Padlet του εργαστηρίου με τα βίντεο/ηχητικά αρχεία των συνεντεύξεων.   Ενδιαφέρον θα είχε και η συμμετοχή σε διαγωνισμούς παραμυθιών που διεξάγονται κατά καιρούς από διάφορους φορείς για τους/τις μαθητές/τριες Δημοτικού. |
|  |